
Text rozhodnutia
Súd: Krajský súd Bratislava Spisová značka: 2Cob/246/2013 Identifikačné číslo súdneho spisu: 1111207273 Dátum vydania rozhodnutia: 30. 01. 2014 Meno a priezvisko sudcu, VSÚ: JUDr. Lenka Praženková ECLI: ECLI:SK:KSBA:2014:1111207273.6 Uznesenie Krajský súd v Bratislave v právnej veci žalobcu: DSC, a.s., so sídlom Slávičie údolie 106, 811 02 Bratislava, IČO: 35 811 790, zast. Advokátska kancelária JUDr. NOVÁČKOVÁ, s.r.o., Brančská 7, 851 01 Bratislava, IČO: 36 699 705, proti žalovanému: DAVIDSSON s.r.o., so sídlom Vlčkova 11/A, 811 06 Bratislava, IČO: 36 788 538, zast. CLC advokátska kancelária s.r.o., Panenská 18, 811 03 Bratislava, IČO: 36 707 856, o zaplatenie 299.312,37 eura s príslušenstvom, o odvolaní žalobcu proti uzneseniu Okresného súdu Bratislava I č.k. 28Cb/65/2011-274 zo dňa 19.8.2013 v časti priznania náhrady trov právneho zastúpenia žalovanému takto r o z h o d o l : Krajský súd v Bratislave uznesenie Okresného súdu Bratislava I č.k. 28Cb/65/2011-274 zo dňa 19.8.2013 v časti priznanej náhrady trov právneho zastúpenia žalovanému m e n í tak, že žalobca je povinný zaplatiť žalovanému na náhradu trov právneho zastúpenia 7.121,13 eura, a to k rukám právneho zástupcu žalovaného do troch dní od právoplatnosti tohto uznesenia. Krajský súd v Bratislave uznesenie Okresného súdu Bratislava I č.k. 28Cb/65/2011-274 zo dňa 19.8.2013 v druhej vete výroku m e n í tak, že učtáreň Okresného súdu Bratislava I sa upravuje, aby vyplatila žalovanému trovy konania a trovy právneho zastúpenia do troch dní od právoplatnosti tohto uznesenia na účet vedený v peňažnom ústave: G.- zo zloženého preddavku vo výške 14.965,50 eur zapísaného na depozitnom účte D14/a pol. reg. 84/12 sumu vo výške 7.154,13 eura. Krajský súd v Bratislave uznesenie Okresného súdu Bratislava I č.k. 28Cb/65/2011-274 zo dňa 19.8.2013 v tretej vete výroku m e n í tak, že upravuje sa učtáreň Okresného súdu Bratislava I, aby žalobcovi vrátila 7.811,37 eura zo zloženého preddavku vo výške 14.965,50 eura zapísaného na depozitnom účte X pol. reg. XX/XX, do troch dní od právoplatnosti tohto uznesenia. Žalovaný je povinný zaplatiť žalobcovi trovy právneho zastúpenia v odvolacom konaní vo výške 623,86 eura, a to do 3 dní od právoplatnosti tohto uznesenia na účet právneho zástupcu žalobcu. o d ô v o d n e n i e : Okresný súd Bratislava I napadnutým uznesením priznal žalovanému náhradu trov konania vo výške 33,-- Eur z titulu zaplateného súdneho poplatku za odvolanie proti uzneseniu o nariadení predbežného opatrenia a náhradu trov právneho zastúpenia vo výške 10.220,73 Eur. Súd tiež upravil jeho učtáreň, aby vyplatila žalovanému trovy konania a trovy právneho zastúpenia do troch dní od právoplatnosti uznesenia na účet vedený v peňažnom ústave: G. banka, a.s., číslo účtu: XXXXXXXXXX/XXXX, a to zo zloženého preddavku vo výške 14.965,50 Eur zapísaného na depozitnom účte X pol. reg. XX/XX sumu vo výške 10.253,73 Eur. Súd zároveň upravil jeho učtáreň, aby žalobcovi vrátila 4.711,77 Eur zo zloženého preddavku vo výške 14.965,50 Eur zapísaného na depozitnom účte X pol. reg. XX/XX, do troch dní od právoplatnosti uznesenia. O trovách konania súd rozhodol podľa § 142 ods. 1 O.s.p. Žalovaný mal vo veci plný úspech, preto súd zaviazal žalobcu nahradiť trovy konania žalovaného. Výška trov prvostupňového aj odvolacieho konania prestavuje podľa súdu sumu 10.253,73 eur, ktorá pozostáva z náhrady trov konania vo výške 33,-- Eur z titulu zaplateného súdneho poplatku za odvolanie proti uzneseniu o nariadení predbežného opatrenia a z náhrady trov právneho zastúpenia vo výške 10.220,73 Eur vyčíslených v zmysle ust. 10 ods. 1 v spojení s ust. § 14 ods. 1 vyhlášky č. 655/2004 Z.z. o odmenách a náhradách advokátov za poskytovanie právnych služieb za uvedené úkony právnej služby: 1.) 1 úkon PS - prevzatie a príprava zastúpenia zo dňa 26.04.2011 v zmysle ust. § 10 ods. 1, v spojení s ust. § 14 ods. 1 písm. a) vyhl. č. 655/2004 Z.z ....................vo výške: 1.024,13 Eur + režijný paušál: 7,41 Eur + 20 % DPH: 206,31 Eur, 2.) 1/2 úkonu PS - písomné podanie na súd zo dňa 26.04.2011 - odvolanie proti uzneseniu o nariadení predbežného opatrenia v zmysle ust. § 10 ods. 1, v spojení s ust. § 14 ods. 3 písm. a) vyhl. č. 655/2004 Z.z........................vo výške: 512,07 Eur+ režijný paušál: 7,41 Eur + 20 % DPH: 103,90 Eur, 3.) 1 úkon PS - vypracovanie právneho rozboru veci zo dňa 23.05.2011 v zmysle ust. § 10 ods. 1, v spojení s ust. § 14 ods. 1 písm. d) vyhl. č. 655/2004 Z.z........................vo výške: 1.024,13 Eur + režijný paušál: 7,41 Eur + 20 % DPH: 206,31 Eur, 4.) 1/2 úkonu PS - písomné podanie na súd zo dňa 22.03.2012 - návrh na nariadenie povinnosti zložiť preddavok na trovy konania v zmysle ust. § 10 ods. 1, v spojení s ust. § 14 ods. 3 písm. a) vyhl. č. 655/2004 Z.z........................vo výške: 512,07 Eur + režijný paušál: 7,63 EUR + 20 % DPH: 103,94 Eur, 5.) 1 úkon PS - účasť na pojednávaní dňa 23.04.2012 v zmysle ust. § 10 ods. 1, v spojení s ust. § 14 ods. 1 písm. c) vyhl. č. 655/2004 Z.z........................vo výške: 1.024,13 Eur + režijný paušál: 7,63 Eur + 20 % DPH: 206,35 Eur, 6.) 1 úkon PS - písomné podanie na súd zo dňa 11.05.2012 - vyjadrenie žalovaného v zmysle ust. § 10 ods. 1, v spojení s ust. § 14 ods. 1 písm. b) vyhl. č. 655/2004 Z.z........................vo výške: 1.024,13 EUR + režijný paušál: 7,63 Eur + 20 % DPH: 206,35 Eur, 7.) 2 úkony PS - účasť na pojednávaní dňa 06.09.2012 v zmysle ust. § 10 ods. 1, v spojení s ust. § 14 ods. 1 písm. c) vyhl. č. 655/2004 Z.z........................vo výške: 2.048,26 Eur + režijný paušál: 7,63 EUR + 20 % DPH: 411,18 Eur, 8.) 1 úkon PS - písomné podanie na súd zo dňa 02.11.2012 - vyjadrenie žalovaného k odvolaniu žalobcu v zmysle ust. § 10 ods. 1, v spojení s ust. § 14 ods. 1 písm. b) vyhl. č. 655/2004 Z.z........................vo výške: 1.024,13 Eur + režijný paušál: 7,63 Eur + 20 % DPH: 206,35 Eur, 9.) 1/4 úkonu PS - účasť na pojednávaní, na ktorom sa vyhlásilo rozhodnutie, dňa 13.06.2013 v zmysle ust. § 10 ods. 1, v spojení s ust. § 14 ods. 1 písm. c) vyhl. č. 655/2004 Z.z........................vo výške: 256,03 Eur + režijný paušál: 7,81 Eur + 20 % DPH: 52,77 Eur. Súd nepriznal žalovanému náhradu za štyri úkony právnej služby (porada s klientom dňa 25.05.2011, dňa 20.04.2012, dňa 03.09.2012 a dňa 25.10.2012) tak, ako si ich vo svojom podaní vyčíslil, nakoľko pri rozhodovaní o náhrade trov konania bral do úvahy len tie úkony právnej služby, ktoré sú nevyhnute vynaložené na účelné uplatňovanie alebo bránenie práva účastníka a náhradu ktorých možno spravodlivo požadovať od účastníka, ktorý v konaní úspešný nebol. Súd poukázal na to, že pri rozhodovaní o náhrade trov konania sa skúma predovšetkým účelnosť vynaloženia týchto trov. V danom prípade podľa neho požiadavka účelnosti vynaloženia trov na účelné bránenie práva účastníka nie je splnená, a preto súd vyššie uvedené úkony právneho zástupcu žalovaného považoval za nadbytočné. Súd žalovanému nepriznal ani náhradu za dva úkony právnej služby - žiadosť o vyhotovenie kópií žalobného návrhu zo dňa 02.05.2011 a návrh na odročenie pojednávania zo dňa 16.01.2012, nakoľko tieto úkony právnej služby podľa neho nie je možné považovať za písomné podanie na súd vo veci samej tak, ako to má na mysli ust. § 14 ods. 1 písm. b) vyhl. č. 655/2004 Z.z. o odmenách a náhradách advokátov za poskytovanie právnych služieb. Súd žalovanému nepriznal tiež náhradu za štyri úkony právnej služby - nahliadnutie do spisu zo dňa 05.05.2011, prevzatie kópií žalobného návrhu na súde dňa 23.05.2011, nahliadnutie do spisu dňa 12.01.2012 a nahliadnutie do spisu dňa 20.02.2012, nakoľko v tomto prípade sa podľa súdu nejedná o úkony právnej služby, tak ako to má na mysli vyhl. č. 655/2004 Z.z. o odmenách a náhradách advokátov za poskytovanie právnych služieb. Súd rozhodol o vyplatení náhrady trov konania žalovanému vo výške 10.253,73 Eur zo zloženého preddavku žalobcu podľa ust. § 141a ods. 3 O.s.p. Nakoľko zložený preddavok žalobcu je vo výške 14.965,50 Eur a priznaná náhrada trov konania žalovaného je vo výške 10.253,73 Eur, súd vrátil žalobcovi rozdiel medzi jeho zaplateným preddavkom a priznanou náhradou trov konania žalovaného. Rozdiel činí 4.711,77 Eur, preto súd vrátil žalobcovi 4.711,77 Eur zo zloženého preddavku na trovy konania. Proti uzneseniu v časti priznania náhrady trov právneho zastúpenia žalovanému podal v zákonnej lehote žalobca odvolanie. Žalobca podal odvolanie v časti priznaných trov právneho zastúpenia vo výške 3.416,21 eura, nakoľko náhradu trov právneho zastúpenia žalovanému v tejto časti považuje za priznanú v rozpore s § 142 ods. 1 O.s.p. a ďalšími ním uvedenými zákonnými ustanoveniami. Žalobca odvolanie odôvodnil tým, že súd prvého stupňa nesprávne vec právne posúdil tým, že nepoužil správne ustanovenie právneho predpisu a nedostatočne zistil skutkový stav v zmysle § 205 ods. 2 písm. a) O.s.p., rozhodnutie súdu prvého stupňa vychádza z nesprávneho právneho posúdenia veci podľa § 205 ods. 2 písm. f) O.s.p., alternatívne, konanie má inú vadu, ktorá mohla mať za následok nesprávne rozhodnutie vo veci podľa § 205 ods. 2 písm. b) O.s.p. Žalobca vytkol priznanie náhrady za tieto úkony právnej služby: vypracovanie právneho rozboru veci zo dňa 23.5.2011, návrh na nariadenie povinnosti zložiť preddavok na trovy konania z 22.3.2012, vyjadrenie žalovaného z 11.5.2012 a účasť na vyhlásení odvolacieho rozsudku z 13.6.2013. Priznanie náhrady za uvedené úkony podľa neho odporuje § 142 ods. 1 O.s.p. a princípu, že pri rozhodovaní o náhrade trov konania súd berie do úvahy len tie úkony právnej služby, ktoré sú nevyhnutne vynaložené na účelné uplatňovanie alebo bránenie práva účastníka a náhradu ktorých možno spravodlivo požadovať od účastníka, ktorý v konaní úspešný nebol. Žalobca poukázal na to, že vypracovanie právneho rozboru veci zo dňa 23.5.2011 a vyjadrenie žalovaného z 11.5.2012 mu neboli zo strany súdu či žalovaného nikdy doručené a o ich údajnej existencii sa dozvedel až z napadnutého uznesenia, a teda nemožno od neho spravodlivo požadovať ich náhradu žalovanému. Uvedené úkony sú podľa neho procesne imperfektné a pre ich nedoručenie boli uskutočnené v rozpore so zásadou kontradiktórnosti konania, podľa ktorej procesné strany musia dostať príležitosť nielen predložiť všetky dôkazy potrebné na to, aby ich návrh uspel, ale i zoznámiť sa so všetkými ďalšími dôkazmi a pripomienkami, ktoré boli predložené, s cieľom ovplyvniť rozhodnutie súdu a vyjadriť sa k nim, čím tieto úkony nemožno podľa neho v rozsahu O.s.p. označiť ani za účelné uplatňovanie/bránenie práva. Z dôvodu ich nedoručenia mohlo dôjsť podľa neho aj k porušeniu § 42 ods. 3 O.s.p. Žalobca tiež uviedol, že minimálne jedno z predmetných podaní nemôže predstavovať účelné uplatnenie práva, keďže je značný predpoklad, že ide o obsahovo totožné listiny použité v tom istom štádiu konania, len inak naformulované, či označené. K návrhu na nariadenie povinnosti zložiť preddavok na trovy konania podľa § 141a O.s.p. žalobca uviedol, že tiež ho nemožno označiť po procesnej stránke za účelné uplatnenie/bránenie práva, keďže bol uskutočnený výhradne so zlým úmyslom ako obštrukcia zo strany žalovaného, keďže na rozdiel od žalobcu, ktorý tento preddavok riadne zložil, zo strany žalovaného k jeho zloženiu, napriek výzve prvostupňového súdu, nikdy nedošlo. Po obsahovej stránke sa zároveň podľa žalobcu nejedná ani o úkon právnej služby tak, ako to predpokladá vyhláška č. 655/2004 Z.z., keďže nejde o podanie vo veci samej, a ani o úkon podobný predbežnému opatreniu. Obsahom takéhoto návrhu nie sú žiadne kvalifikované právne či skutkové zdôvodnenia, ale ide len o právne a časovo nenáročný úkon, za ktorý sa náhrada nepriznáva. Žalobca tiež uviedol, že nakoľko ide o úkon, ktorého obsahom sú trovy konania, pričom ich uplatnenie (vyčíslenie) sa za úkon právnej služby v zmysle ustálenej judikatúry nepovažuje, tak ani návrh na zloženie preddavku na náhradu trov konania nemôže byť z hľadiska právnej istoty považovaný za účelný úkon právnej služby, keďže ide o úkon, ktorý je tomuto „nie účelnému úkonu právnej služby“ podriadený. Pokiaľ ide o účasť na vyhlásení odvolacieho rozsudku žalobca uviedol, že je síce úkonom právnej služby, ale nakoľko sa v prípade žalovaného jednalo o účasť na vyhlásení odvolacieho rozsudku, ktorému zo zákona nepredchádza žiadne ústne pojednávanie, pričom na toto vyhlásenie súd ani účastníkov zo zákona nepredvoláva, tak jeho účasť nemožno označiť za účelné uplatnenie/bránenie práva žalovaného. Žalobca preto žiadal o čiastočné zrušenie napadnutého uznesenia v časti 3.416,21 eura s tým, že vrátenie tejto sumy žalobcovi prikáže súd učtárni prvostupňového súdu spolu s vrátením sumy 4.711,77 eura. Žalobca zároveň žiadal priznať aj náhradu trov odvolacieho konania, a to vo výške 1.238,28 eura titulom trov právneho zastúpenia a vo výške 204,50 eura titulom súdneho poplatku za odvolanie. Krajský súd v Bratislave ako súd odvolací prejednal vec podľa § 212 ods. 1 O.s.p. bez nariadenia pojednávania v zmysle § 214 ods. 2 O.s.p. a dospel k záveru, že odvolaniu je treba sčasti vyhovieť. Podľa § 142 ods. 1 O.s.p., účastníkovi, ktorý mal vo veci plný úspech, súd prizná náhradu trov potrebných na účelné uplatňovanie alebo bránenie práva proti účastníkovi, ktorý vo veci úspech nemal. Odvolací súd po preskúmaní napadnutého uznesenia v rozsahu podaného odvolania dospel k záveru , že odvolacie námietky voči priznaniu náhrady za úkony právnej služby označené v napadnutom uznesení pod bodom 3.) - vypracovanie právneho rozboru vo veci samej zo dňa 23.05.2011, pod bodom 4.) návrh na nariadenie povinnosti zložiť preddavok na trovy právneho zastúpenia zo dňa 22.03.2012 a pod bodom 6.) vyjadrenie odporcu zo dňa 11.05.2012 sú dôvodné. Vychádzajúc z vyššie uvedeného ust. § 142 ods. 1 O.s.p. účastníkovi má byť priznaná len náhrada takých trov ktoré sú potrebné na účelné uplatnenie alebo bránenie práva. Na to , aby bol priznaná náhrada za úkony právnej služby , musí byť vykonanie jednotlivého úkonu preukázané, zistené a účelné. Podľa § 9 ods. 1 vyhl. MS SR č. 655/2004 Z.z. základná sadzba tarifnej odmeny sa stanoví podľa tarifnej hodnoty veci alebo druhu veci, alebo práva a podľa počtu úkonov právnej služby, ktoré advokát vo veci vykonal, ak táto vyhláška neustanovuje inak. Odmena za úkon právnej pomoci sa potom určuje z tarifnej hodnoty predmetu konania podľa §10 ods. 1 vyhl. č. 655/2004 Z.z.. Ustanovenie § 10 ods. 2 vyhl.č. 655/2000 Z.z. stanovuje, že za tarifnú hodnotu sa považuje výška peňažného plnenia alebo cena veci alebo práva, ktorých sa právna služba týka, určená pri začatí poskytovania právnej služby; za cenu práva sa považuje aj hodnota pohľadávky a hodnota záväzku. Jednotlivé úkony právnej služby sú potom uvedené v § 14 cit. vyhlášky. Odmena za tieto úkony sa v predmetnej veci určuje podľa hodnoty pohľadávky, teda podľa hodnoty požadovaného peňažného plnenia . Z obsahu spisu odvolací súd zistil, že vykonanie úkonu právnej služby 3) - vypracovanie právneho rozboru vo veci samej zo dňa 23.05.2011 a pod bodom 6) vyjadrenie odporcu zo dňa 11.05.2012 nebolo zistené a v spise sa listiny preukazujúce vykonanie týchto dvoch úkonov nenachádzajú. Právny rozbor veci zo dňa 23.05.2011 nie je súčasťou súdneho spisu a vyjadrenie žalovaného zo dňa 11.05.2011 sa taktiež v spise nenachádza ( nachádza sa tam vyjadrenie žalovaného zo dňa 18.05.2011, ale náhradu za tento úkon právnej služby si žalovaný neuplatnil, preto mu náhrada zaň nemohla byť priznaná). Náhrada trov právneho zastúpenia za tieto úkony právnej služby preto žalovanému nepatria a ich priznanie zo strany súdu prvého stupňa bolo nesprávne. Odvolací súd tiež dospel k záveru, že súd prvého stupňa nesprávne priznal odmenu za úkon právnej služby uvedený pod bodom 4.) návrh na zloženie preddavoku na trovy právneho zastúpenia, a to z dôvodu, že tento úkon nie úkonom týkajúcim sa veci samej a povahou, či účelom sa nepribližuje žiadnemu z úkonov uvedených v § 14 vyhl. č. 655/2004 Z.z. Svojou povahou sa skôr blíži k úkonu uplatnenia, prípadne špecifikácie trov konania, za ktorý úkon sa náhrada trov konania nepriznáva. Odmena za návrh na zloženie preddavku na trovy konania preto podľa odvolacieho súdu advokátovi nepatrí. Odmena za úkon právnej služby uvedený pod bodom 9.) účasť na pojednávaní dňa 13.06.2013 žalovanému patrí, podľa § 14 ods. 5 písm. b) vyhl. č. 655/2004 Z.z. v znení platnom do 30.06.2013 , t.j. v čase kedy došlo k uskutočneniu pojednávania, na ktorom bol len vyhlásený rozsudok. V zmysle tohto ustanovenia patrí advokátovi odmena vo výške jednej štvrtiny základnej sadzby tarifnej odmeny za zastupovanie alebo obhajobu na pojednávaní, pri ktorom sa iba vyhlásilo rozhodnutie. V predmetnej veci bola základná sadzba tarifnej odmeny vo výške 1.024,13 eura, z čoho je 1 vo výške 256,03 eura. Súd prvého stupňa preto odmenu za tento úkon právnej služby priznal v správnej výške. Odvolací súd s poukazom na vyššie uvedené dôvody napadnuté uznesenie súdu prvého stupňa zmenil a náhradu trov konania žalovaného , pozostávajúcich z trov právneho zastúpenia znížil na 7 121,13 eura. Táto náhrada trov právneho zastúpenia sa skladá z nasledovných úkonov právnej služby: 1.) 1 úkon PS - prevzatie a príprava zastúpenia zo dňa 26.04.2011 v zmysle ust. § 10 ods. 1, v spojení s ust. § 14 ods. 1 písm. a) vyhl. č. 655/2004 Z.z ....................vo výške: 1.024,13 Eur + režijný paušál: 7,41 Eur + 20 % DPH: 206,31 Eur, 2.) 1/2 úkonu PS - písomné podanie na súd zo dňa 26.04.2011 - odvolanie proti uzneseniu o nariadení predbežného opatrenia v zmysle ust. § 10 ods. 1, v spojení s ust. § 14 ods. 3 písm. a) vyhl. č. 655/2004 Z.z........................vo výške: 512,07 Eur + režijný paušál: 7,41 Eur+ 20 % DPH: 103,90 Eur, 3.) 1 úkon PS - účasť na pojednávaní dňa 23.04.2012 v zmysle ust. § 10 ods. 1, v spojení s ust. § 14 ods. 1 písm. c) vyhl. č. 655/2004 Z.z........................vo výške: 1.024,13 Eur+ režijný paušál: 7,63 EUR + 20 % DPH: 206,35 Eur, 4.) 2 úkony PS - účasť na pojednávaní dňa 06.09.2012 v zmysle ust. § 10 ods. 1, v spojení s ust. § 14 ods. 1 písm. c) vyhl. č. 655/2004 Z.z........................vo výške: 2.048,26 Eur + režijný paušál: 7,63 Eur + 20 % DPH: 411,18 Eur, 5.) 1 úkon PS - písomné podanie na súd zo dňa 02.11.2012 - vyjadrenie žalovaného k odvolaniu žalobcu v zmysle ust. § 10 ods. 1, v spojení s ust. § 14 ods. 1 písm. b) vyhl. č. 655/2004 Z.z........................vo výške: 1.024,13 Eur + režijný paušál: 7,63 Eur + 20 % DPH: 206,35 Eur, 6.) 1/4 úkonu PS - účasť na pojednávaní, na ktorom sa vyhlásilo rozhodnutie, dňa 13.06.2013 v zmysle ust. § 10 ods. 1, v spojení s ust. § 14 ods. 1 písm. c) vyhl. č. 655/2004 Z.z........................vo výške: 256,03 Eur + režijný paušál: 7,81 Eur + 20 % DPH: 52,77 Eur. V súvislosti so zmenou prvej vety výroku napadnutého uznesenia v časti výšky priznanej náhrady trov konania, odvolací súd zmenil aj dva nasledujúce súvisiace výroky o vyplatení náhrady trov konania zo zloženého preddavku na trovy konania a o vrátení zostatku preddavku po vyplatení priznanej náhrady trov konania. Odvolací súd upravil učtáreň súdu prvého stupňa, aby zo žalobcom zloženého preddavku vo výške 14.965,50 eur zapísaného na depozitnom účte X. vyplatila žalovanému sumu vo výške 7.154,13 eura (z toho je suma 33,--eur na náhradu trov konania - hotového výdavku na súdny poplatok a suma 7 121,13 eura je náhrada trov právneho zastúpenia), a aby zostatok z tohto zaplateného preddavku na trovy konania, t.j. sumu 7.811,37 eura vrátila žalobcovi . S poukazom na vyššie uvedené dôvody odvolací súd po zvážení, že nie sú splnené podmienky na potvrdenie (§ 219), ani na zrušenie (§ 221 ods. 1) napadnutého uznesenia , v zmysle § 220 O.s.p. rozhodnutie súdu prvého stupňa v odvolaním napadnutej časti ako aj v súvisiacej druhej a tretej vete výroku podľa § 212 ods. 2 písm. b) O.s.p. zmenil tak, ako je uvedené vo výroku tohto uznesenia. O náhrade trov odvolacieho konania odvolací súd rozhodoval podľa § 224 ods. 1 O.s.p. v spojení s § 142 ods. 3 O.s.p., pretože žalobca mal v odvolacom konaní neúspech v pomerne nepatrnej časti, preto mu vzniklo voči žalovanému právo na náhradu trov odvolacieho konania. Žalobca si náhradu trov odvolacieho konania uplatnil vo svojom odvolaní vo výške 1.238,28 eura ako trovy právneho zastúpenia za jeden úkon právnej služby a vo výške 204,50 eura za súdny poplatok za odvolanie. Odvolací súd priznal žalobcovi náhradu trov tohto odvolacieho konania vo výške 623,86 eura. Priznané trovy odvolacieho konania žalobcovi vznikli ako trovy právneho zastúpenia za jeden úkon právnej služby - odvolanie - odmena 1 základnej sadzby 1.024,13 eura, t.j. 512,07 eura (§ 10 ods. 1, § 13a ods. 2 písm. b) vyhl. č. 655/2004 Z.z.) + 1 x paušálna náhrada vo výške 7,81 eura (§ 16 ods. 3 vyhl. č. 655/2004 Z.z.) + 20 % DPH (podľa § 18 ods. 3 vyhl. č. 655/2004 Z.z.), čo sú spolu trovy právneho zastúpenia vo výške 623,86 eura. Odvolací súd priznal žalobcovi odmenu len vo výške jednej polovice základnej sadzby tarifnej odmeny z dôvodu, že podané odvolanie smerovalo proti rozhodnutiu, ktoré nie je rozhodnutím vo veci samej. Odvolací súd nepriznal žalobcovi náhradu za súdny poplatok za odvolanie v uplatnenej výške 204,50 eura, keďže ten žalobca nezaplatil, a zároveň jeho zaplatenie mu ani nebolo a nemôže byť uložené, nakoľko odvolanie smerovalo len proti uzneseniu o trovách konania a za takéto odvolanie sa súdny poplatok nevyberá. Priznanú náhradu trov odvolacieho konania je žalovaný povinný zaplatiť podľa § 149 ods. 1 O.s.p. právnemu zástupcovi žalobcu. Uvedené rozhodnutie je výsledkom hlasovania odvolacieho senátu v pomere hlasov 3 za : 0 proti. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1111207273.6 (dáta aktuálne k 13. 11. 2026). Záväzné je znenie zverejnené súdom.




